Aalborg Zoo får medhold i en sag, hvor tre dyrepassere blev fyret i 2010. 3F Aalborg havde ellers kørt en sag mod haven, da man mente, at fyringerne var sket på uretmæssigt grundlag, men Afskedigelsesnævnets afgørelse falder ud til Zoos fordel. Det fortæller gruppeformand i 3F Aalborg, Lars Mark Jensen. Fyringerne skete af økonomiske årsager, men 3F mente, at de tre burde være beskyttet mod fyringer på grund af deres anciennitet. Dyrepasserne havde været ansat i henholdsvis 16, 27 og 31 år, og den ene sad tilmed i havens bestyrelse og burde derfor være beskyttet af tillidsmandsloven. Men Afskedigelsesnævnet vurderede altså, at Aalborg Zoo havde det juridiske grundlag for at fyre netop de tre medarbejdere. - Vi er nødt til at forholde os til det juridiske, og vi må anerkende, at der var en økonomisk baggrund for at fyre de tre. Men samtidig er det en sag med store personlige konsekvenser. For det er noget specielt at arbejde som dyrepasser, og derfor har der også været mange følelser i det, siger Lars Mark Jensen.

Opsummering:
Aalborg Zoo havde det juridiske grundlag i orden, da man fyrede tre dyrepassere, har Afskedigelsesnævnet afgjort.